Diari Oficial de la Generalitat Valenciana


Sumari del DOGV 6848, del 27-08-2012 (2012/8152)

DECRET 130/2012, de 24 d'agost, del Consell, pel qual s'establix l'organització de la seguretat de la informació de la Generalitat.
-----------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2012/08/24/130/dof/vci/html**

### Dades del document

Número de DOGV
:   6848

Data del DOGV
:   27-08-2012

Secció del DOGV
:   I. DISPOSICIONS GENERALS

Número del document
:   2012/8152

CVE
:   JBHW-J-6155-7395

Data del document
:   24-08-2012

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * informàtica
    * tractament de dades
    * protecció de dades
    * legislació
    * sistema d'informació
    * administració electrònica

*Versió vigent: 05.02.2019 - 02.04.2025*

*Decret 130/2012, de 24 d'agost, del Consell, pel qual s'establix l'organització de la seguretat de la informació de la Generalitat.*

PREÀMBUL

La informació constituïx un actiu de primer orde per a la Generalitat des del moment que resulta essencial per a la prestació de gran part dels seus servicis. Per un altre costat, les tecnologies de la informació i les comunicacions s'han fet imprescindibles també i cada vegada més per a les administracions públiques. No obstant aixó, les indiscutibles millores que aporten al tractament de la informació vénen acompanyades de nous riscos i, per tant, és necessari introduir mesures específiques per a protegir tant la informació com els servicis que depenguen d'esta.

La seguretat de la informació té com a objectiu protegir la informació i els servicis reduint els riscos a què estan sotmesos fins a un nivell que resulte acceptable. Dins de cada organització només els seus màxims directius tenen les competències necessàries per a fixar este nivell, ordenar les actuacions i habilitar els mitjans per a portar-les a cap. En este sentit, establir una política de seguretat de la informació i fer el subsegüent repartiment de tasques i responsabilitats són actuacions prioritàries, ja que són els dos instruments principals per al govern de la seguretat i constituïxen el marc de referència per a totes les actuacions posteriors.

L'objecte de la present disposició és establir el marc organitzatiu de la seguretat de la informació, i complementar al Decret 66/2012, de 27 d'abril, del Consell, pel qual s'establix la política de seguretat de la informació de la Generalitat, en l'àmbit de l'Administració de la Generalitat i de les seues entitats autónomes, a excepció de l'organització de seguretat que afecta la conselleria amb competències en sanitat i l'Agència Valenciana de Salut, ja que, donada l'especialitat de la regulació de la informació de què disposen, s'ha considerat oportú que la seua organització en matèria de seguretat de la informació s'aprove per mitjà d'un instrument normatiu específic.

La Llei Orgànica 15/1999, de 13 de desembre, de Protecció de Dades de Caràcter Personal (d'ara en avant, LOPD), té com a objecte garantir i protegir, en alló que concernix al tractament de les dades personals, les llibertats públiques i els drets fonamentals de les persones físiques i especialment del seu honor i intimitat personal i familiar. El seu article 9.1 disposa que «el responsable del fitxer, i, si és el cas, l'encarregat del tractament hauran d'adoptar les mesures d'índole tècnica i organitzatives necessàries que garantisquen la seguretat de les dades de caràcter personal i eviten la seua alteració, pèrdua, tractament o accés no autoritzat, tenint en compte l'estat de la tecnologia, la naturalesa dels dades emmagatzemades i els riscos a què estan exposats, ja provinguen de l'acció humana o del medi físic o natural».

El Reial Decret 1720/2007, de 21 de desembre, pel qual s'aprova el Reglament de desplegament de la Llei Orgànica 15/1999, de 13 de desembre, de Protecció de Dades de Caràcter Personal, establix les mesures de seguretat mínimes que han d'aplicar-se als fitxers automatitzats i no automatitzats que continguen dades de caràcter personal, entre les quals s'inclou el nomenament d'una sèrie de figures amb responsabilitats específiques.

La Llei 11/2007, de 22 de juny, d'Accés Electrónic dels Ciutadans als Servicis Públics, té entre els seus fins la creació de les condicions de confiança en l'ús dels mitjans electrónics per mitjà de l'establiment de les mesures necessàries per a la preservació de la integritat dels drets fonamentals i, en especial, els relacionats amb la intimitat i la protecció de dades de caràcter personal. En la seua disposició final octava esta llei establix que correspon al govern i a les comunitats autónomes, en l'àmbit de les seues competències respectives, dictar les disposicions necessàries per al desplegament i aplicació de la dita llei.

El Reial Decret 3/2010, de 8 de gener, pel qual es regula l'esquema nacional de seguretat en l'àmbit de l'administració electrónica, desenrotlla la Llei 11/2007, de 22 de juny, i fixa una sèrie de requisits mínims que han de concretar-se en el corresponent pla d'adequació. Entre tals requisits estan l'aprovació formal de la política de seguretat i l'organització de la seguretat.

En l'àmbit autonómic els antecedents normatius en esta matèria es troben en el Decret 96/1998, de 6 de juliol, del Consell, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'Administració de la Generalitat, i en el Decret 112/2008, de 25 de juliol, del Consell, pel qual es crea la Comissió Interdepartamental per a la Modernització Tecnológica, la Qualitat i la Societat del Coneixement a la Comunitat Valenciana.

D'altra banda, és imprescindible citar també la Llei 3/2010, de 5 de maig, de la Generalitat, d'Administració Electrónica de la Comunitat Valenciana, que es va promulgar a l'empara de l'article 19.2 de l'Estatut d'Autonomia de la Comunitat Valenciana, que reconeix el dret d'accés dels valencians a les noves tecnologies i que la Generalitat desenrotlle polítiques actives que impulsen la formació, les infraestructures i la seua utilització, així com l'article 49.3.16a que establix que la Generalitat té la competència exclusiva sobre el «règim de les noves tecnologies relacionades amb els servicis d'informació i del coneixement». L'article 37.4 de la Llei 3/2010 disposa que «les administracions públiques, en funció de la seua capacitat i possibilitats, aprovaran, o adoptaran per mitjà dels oportuns acords i convenis, polítiques de seguretat de la informació per a l'aplicació efectiva dels principis assenyalats en els apartats anteriors, i es podran promoure la constitució o incorporació als grups i centres de seguretat a què es referix l'article 35.6 d'esta llei».

La Llei 3/2005, de 15 de juny, de la Generalitat, d'Arxius, té com a objecte regular el Sistema Arxivístic Valencià i establir els drets i obligacions relatives al patrimoni documental, i en l'article 6.3 promou que la preservació dels documents electrónics es realitzarà de manera que es garantisca que els documents romanen complets, tant en el seu contingut com en la seua estructura i el seu context; fiables, quan puguen continuar i donar fe del contingut; autèntics, en quant que originals que no han patit alteració en les eventuals migracions; i accessibles, quant a la seua localització i llegibilitat. L'article 9 d'esta llei establix que l'órgan directiu del Sistema Arxivístic Valencià tindrà competència sobre «la supervisió tècnica dels projectes de construcció i equipament dels arxius de la Comunitat Valenciana que formen part del Sistema Arxivístic Valencià».

Per tot aixó que s'ha exposat, en compliment del que disposa la disposició final octava de la Llei 11/2007, de 22 de juny, d'Accés Electrónic dels Ciutadans als Servicis Públics, i de l'article 37.4 de la Llei 3/2010, de 5 de maig, de la Generalitat, d'Administració Electrónica de la Comunitat Valenciana, a proposta del conseller d'Hisenda i Administració Pública, i amb la deliberació prèvia del Consell, en la reunió del dia 24 d'agost de 2012,

DECRETE

CAPÍTOL I. Disposicions preliminars

*Article 1. Objecte*

L'objecte d'este decret és establir el repartiment de funcions i responsabilitats en matèria de seguretat de la informació.

*Article 2. Àmbit d’aplicació***[1]**

L’organització de la seguretat regulada en el present decret és aplicable a la Presidència, les conselleries de la Generalitat i els seus organismes públics, als quals es refereix la Llei d’hisenda pública, del sector públic instrumental i de subvencions, exceptuant-ne la conselleria amb competències en sanitat, l’Agència Valenciana de Salut i l’ens instrumental esmentat en l’article 69 de l’Estatut d’Autonomia de la Comunitat Valenciana.

*Article 3. Principi general d'actuació*

La seguretat de la informació depén de totes les persones que participen en el seu tractament i compromet a totes les que integren l'organització. Tot el personal inclós en l'àmbit d'aplicació del present decret, que participe en el tractament d'informació, inclosos empleats, subcontractistes i tercers, es comprometen a donar un ús correcte a tots els actius que requerisquen per al desenrotllament de les seues funcions, a respectar les mesures de seguretat que s'establisquen i a notificar com més prompte millor als responsables que corresponga dels esdeveniments i punts dèbils de la seguretat de la informació que detecte, de manera que puguen emprendre's les accions oportunes.

*Article 4. Definicions*

Als efectes previstos en este decret, les definicions, paraules, expressions i termes han de ser entesos en el sentit indicat en el glossari de termes inclós en l'annex.

CAPÍTOL II. Estructura organitzativa

*Article 5. Estructura*

L'estructura organitzativa de la seguretat de la informació agrupa els agents les funcions i responsabilitats dels quals comprenen tota l'Administració de la Generalitat i les seues entitats autónomes, i s'exceptua la conselleria amb competències en sanitat i l'Agència Valenciana de Salut.

*Article 6. Organització de la seguretat de la informació*

1. Els agents de l'organització de la seguretat en la Generalitat exercixen papers principals en el govern, la gestió i l'administració de la seguretat de la informació. La seua missió consistix a definir l'estratègia corporativa en eixa matèria, traçar, dirigir i monitoritzar els plans per a fer-la efectiva, així com assessorar i prestar servicis.

2. La organització estarà composta per:

A) Responsable de la Informació.

B) Comité de Seguretat de la Informació.

C) Responsable dels Fitxers de Dades de Caràcter Personal.

D) Responsable del Servici.

E) Responsable de Seguretat de la Informació.

F) Responsable de Seguretat dels Fitxers de Dades de Caràcter Personal.

G) Responsable del Sistema.

H) Administradors de la Seguretat del Sistema.

I) Administradors de la Seguretat dels Fitxers de Dades de Caràcter Personal.

CAPÍTOL III. L'organització de la seguretat de la informació

*Article 7. Responsable de la Informació*

1. El Responsable de la Informació té la responsabilitat última de l'ús que es faça d'una certa informació i, per tant, de la seua protecció. És responsable últim de qualsevol error o negligència que porte a un incident de confidencialitat o integritat, i establix els requisits de seguretat de la informació.

2. Es designa Responsable de la Informació a la Comissió Interdepartamental per a la Modernització Tecnológica, la Qualitat i la Societat del Coneixement en la Comunitat Valenciana.

3. Las funcions principals són les següents:

a) Aprovar els nivells de seguretat requerits per la informació establits en l'esquema nacional de seguretat, informant el Responsable del Servici.

b) Aprovar els principals riscos residuals assumits per l'organització, junt amb el Responsable del Servici.

c) Aprovar el codi tipus per a l'adopció de bones pràctiques en la gestió de la informació de caràcter personal i en la seua protecció.

d) Proposar millores sobre la política i l'organització de la seguretat de la informació de la Generalitat.

*Article 8. Comité de Seguretat de la Informació*

1. El Comité de Seguretat de la Informació coordina la seguretat de la informació a nivell de l'Administració de la Generalitat. La coordinació de la seguretat té la finalitat de racionalitzar el gasto i d'evitar disfuncions que permeten incidents de seguretat degut a vulnerabilitats en els sistemes d'informació de la Generalitat.

2. El Comité estarà compost per:

a) Presidència: la persona titular de la direcció general competent en matèria de tecnologies de la informació.

b) Vicepresidència: la persona titular de la subdirecció general competent en matèria de seguretat informàtica.

c) Vocals, que podran delegar la seua representació en un funcionari de l'Administració de la Generalitat, amb el rang almenys de direcció de servici:

1r. La persona titular de la subsecretaria de la conselleria competent en matèria de tecnologies de la informació.

2n. La persona titular de la coordinació de l'Advocacia de la Generalitat competent en matèria de tecnologies de la informació.

3r. La persona titular de la subdirecció general competent en matèria d'infraestructures de tecnologies de la informació.

4t. La persona titular de la subdirecció general competent en matèria de sistemes d'informació d'hisenda.

5é. La persona titular de la subdirecció general competent en matèria d'innovació tecnológica educativa.

6é. La persona titular de l'órgan directiu del Sistema Arxivístic Valencià.

7é. Els responsables de Seguretat dels Fitxers de Dades de Caràcter Personal.

8é. El Responsable de Seguretat dels Fitxers de Dades de Caràcter Personal de la conselleria amb competències en sanitat.

d) Secretaria: amb veu i vot, la persona titular del servici competent en matèria de seguretat informàtica, que executarà les decisions del Comité de Seguretat de la Informació, convocarà les seues reunions i prepararà els temes a tractar. En cas d'absència, vacant o malaltia, exercirà les seues funcions el vocal que designe el Comité de Seguretat de la Informació.

3. Las funcions principals són les següents:

a) Atendre els requisits del Consell i dels diferents departaments, en matèria de seguretat de la informació.

b) Informar regularment de l'estat de la seguretat de la informació al Consell.

c) Promoure la millora contínua del sistema de gestió de la seguretat de la informació.

d) Aprovar l'estratègia d'evolució de l'organització pel que fa a seguretat de la informació, elaborada pel Responsable de Seguretat de la Informació.

e) Coordinar els esforços de les diferents àrees en matèria de seguretat de la informació, per a assegurar que els esforços són consistents, alineats amb l'estratègia decidida en la matèria, i evitar duplicitats.

f) Elaborar i revisar regularment la Política i Organització de la Seguretat de la Informació perquè siga aprovada pel Consell.

g) Proposar l'aprovació de la normativa de seguretat de la informació.

h) Elaborar i aprovar els requisits de formació i qualificació d'administradors, operadors i usuaris, des del punt de vista de seguretat de la informació.

i) Monitoritzar els principals riscos residuals assumits per l'organització i recomanar possibles actuacions respecte d'estos.

j) Monitoritzar l'exercici dels processos de gestió d'incidents de seguretat i recomanar possibles actuacions respecte d'estos. En particular, vetlar per la coordinació de les diferents àrees de seguretat en la gestió d'incidents de seguretat de la informació.

k) Promoure la realització de les auditories periódiques que permeten verificar el compliment de les obligacions de l'organisme en matèria de seguretat.

l) Aprovar plans de millora de la seguretat de la informació de l'organització. En particular, vetlarà per la coordinació de diferents plans que puguen realitzar-se en diferents àrees.

m) Prioritzar les actuacions en matèria de seguretat quan els recursos siguen limitats.

n) Vetlar perquè la seguretat de la informació es tinga en compte en tots els projectes de tecnologies de la informació des de la seua especificació inicial fins a la seua posada en operació i posterior manteniment, així com en la preservació de la informació que siga requerida després del cessament en la utilització d'este. En particular, haurà de vetlar per la creació i utilització de servicis horitzontals que reduïsquen duplicitats i recolzen un funcionament homogeni de tots els sistemes de tecnologies de la informació.

o) Resoldre els conflictes de responsabilitat que puguen aparéixer entre els diferents responsables i/o entre diferents àrees de l'organització, i elevar aquells casos en què no tinga prou autoritat per a decidir.

4. El Comité de Seguretat de la Informació ajustarà el seu funcionament a les previsions contingudes en el capítol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, relatiu als órgans col·legiats.

5. El Comité de Seguretat de la Informació es reunirà amb caràcter ordinari almenys una vegada a l'any, i amb caràcter extraordinari quan ho decidisca el seu president.

6. El Comité de Seguretat de la Informació podrà demanar de personal tècnic, propi o extern, la informació pertinent per a la presa de les seues decisions. En cas necessari este personal podrà ser convocat pel Comité de Seguretat de la Informació per a la seua assistència a les reunions, en qualitat d'assessors, amb veu peró sense vot.

*Article 9. Responsable dels Fitxers de Dades de Caràcter Personal*

1. El Responsable dels Fitxers de Dades de Caràcter Personal té la missió de vetlar, dins del seu àmbit de competència, pel compliment de la Llei Orgànica 15/1999, de 13 de desembre, de Protecció de Dades de Caràcter Personal, així com del Reglament de desplegament d'esta aprovat pel Reial Decret 1720/2007, de 21 de desembre.

Haurà d'exercir les seues funcions de forma coordinada amb el Responsable de Seguretat de la Informació.

2. Es designa Responsable dels Fitxers de Dades de Caràcter Personal de cada conselleria o entitat autónoma dependent, a la persona titular de l'órgan a què corresponguen les funcions establides en l'article 69 de la Llei del Consell en cada conselleria i de l'órgan de caràcter directiu que tinga atribuïdes les competències sobre els servicis comuns de cada entitat autónoma.

3. Las funcions principals són les següents:

a) Nomenar els administradors de Seguretat dels Fitxers de Dades de Caràcter Personal que considere necessaris per a auxiliar-lo, entre els funcionaris pertanyents a la seua organització, i delegarà les funcions que crega oportunes amb els límits que la normativa li permeta.

b) Adequar les actuacions en esta matèria al codi tipus aprovat per a l'adopció de bones pràctiques en la gestió de la informació de caràcter personal.

*Article 10. Responsable del Servici*

1. El Responsable del Servici té la responsabilitat última de l'ús que es faça de determinats servicis i, per tant, de la seua protecció. És el responsable últim de qualsevol error o negligència que porte a un incident de disponibilitat del servici.

Establix els requisits de seguretat dels servicis, generalment a partir de la informació que tracten i altres requisits derivats del context intern i extern de l'Administració de la Generalitat.

2. Es designa Responsable del Servici la persona titular de l'órgan a què corresponguen les funcions establides en l'article 73.2 de la Llei del Consell en cada conselleria i de l'órgan de caràcter directiu que tinga atribuïdes les competències sobre els servicis generals de cada entitat autónoma.

3. Las funcions principals són les següents:

a) Establir els requisits dels servicis en matèria de seguretat, en el marc de l'annex I de l'Esquema Nacional de Seguretat, equival a la potestat de determinar els nivells de seguretat requerits en cada dimensió del servici.

b) Assegurar que la prestació d'un servici sempre haja d'atendre als requisits de seguretat de la informació que maneja, de manera que poden heretar-se els requisits de seguretat d'esta, i afegir requisits de disponibilitat, així com altres com a accessibilitat, interoperabilitat, etc.

*Article 11. Responsable de Seguretat de la Informació*

1. El Responsable de Seguretat de la Informació té la responsabilitat de vetlar per la seguretat de la informació i dels servicis prestats pels sistemes d'informació, d'acord amb el que establix la política de seguretat de la informació.

És el responsable de la supervisió de l'eficàcia de les mesures de seguretat establides per a protegir la informació i els servicis prestats pels sistemes d'informació.

Assessora a altres responsables en la determinació de les mesures de seguretat necessàries a partir dels requisits de seguretat establits pel context intern i extern de l'organització.

2. Es designa Responsable de Seguretat de la Informació a la persona titular del servici competent en matèria de seguretat informàtica de la direcció general amb competències en matèria de tecnologies de la informació.

3. Las funcions principals són les següents:

a) Proposar al Responsable de la Informació els nivells de seguretat requerits per la informació, una vegada consultat al responsable del sistema.

b) Proposar al Responsable del Servici els nivells de seguretat requerits pel servici, una vegada consultat al Responsable del Sistema.

c) Promoure la formació i conscienciació en matèria de seguretat de la informació dins del seu àmbit de responsabilitat.

d) Recopilar els requisits de seguretat dels responsables d'Informació i Servici i determinar la categoria del sistema.

e) Realitzar l'anàlisi de riscos.

f) Elaborar una declaració d'aplicabilitat a partir de les mesures de seguretat requerides conforme a l'annex II de l'Esquema Nacional de Seguretat i del resultat de l'anàlisi de riscos.

g) Elaborar i aprovar les directrius per a considerar la seguretat de la informació durant tot el cicle de vida dels actius i processos: especificació, arquitectura, desenrotllament, operació i canvis.

h) Detectar els principals riscos residuals assumits per l'organització, recomanar possibles actuacions respecte d'estos i informar-ne al responsable de sistemes.

i) Elaborar, gestionar i avaluar el codi tipus per a l'adopció de bones pràctiques en la gestió de la informació de caràcter personal i en la seua protecció.

j) Definir mesures i controls establits en la normativa de protecció de dades.

k) Elaborar la memória anual sobre l'estat de la seguretat de la informació, amb el progrés dels projectes dels plans de millora, resum de les actuacions en matèria de seguretat, dels incidents relatius a seguretat de la informació, de l'estat de la seguretat del sistema, i en particular del nivell de risc residual a què està exposat el sistema.

l) Elaborar la revisió de la política i organització de la seguretat de la informació.

m) Elaborar i revisar la normativa de seguretat de la informació.

n) Elaborar i aprovar els procediments operatius de seguretat de la informació.

o) Elaborar i aprovar guies de bones pràctiques de seguretat de la informació.

p) Elaborar, junt amb el Responsable del Sistema, plans de millora de la seguretat, per a la seua aprovació pel Comité de Seguretat de la Informació.

q) Validar els plans de continuïtat de sistemes.

r) Elaborar els plans de formació i conscienciació del personal en seguretat de la informació, que hauran de ser aprovats pel Comité de Seguretat de la Informació.

s) Ser responsable en cas que ocórreguen incidents de seguretat de la informació.

t) Analitzar i proposar salvaguardes que previnguen incidents semblants en un futur.

u) Vetlar per la seguretat i continuïtat de les instal·lacions, xarxes, sistemes i equips físics i de tecnologia de la informació sobre les quals descansa el funcionament dels servicis essencials.

4. A través del Centre de Seguretat en Tecnologies de la Informació de la Comunitat Valenciana, realitzarà les funcions següents:

a) La gestió d'incidents de seguretat de la informació a nivell corporatiu.

b) Coordinar amb el Centre de Capacitat de Resposta davant d'Incidents de Seguretat de la Informació, del Centre Criptológic Nacional, els incidents que puguen ocórrer dins de l'àmbit de l'administració pública.

c) Establir relacions amb altres centres semblants, tant a nivell nacional com internacional, que permeten actuar en casos d'amenaces o incidents externs.

d) Monitoritzar la presència d'informació de la Generalitat en Internet, verificant que no supose un risc.

e) Monitoritzar la xarxa corporativa per a detectar amenaces de seguretat per als seus actius.

f) Realitzar auditories tècniques sobre els recursos més exposats i auditories normatives que permeten complir amb la legislació vigent.

g) Ser un centre d'alerta primerenca que notifique al responsable corresponent dels incidents o amenaces que requerisquen de la seua atenció, i facilitar la informació detallada que permeta resoldre el problema.

h) Fomentar l'ús de servicis preventius de seguretat que permeten mitigar els incidents futurs o reduir el seu impacte.

5. Delegació de funcions:

a) En determinats sistemes d'informació que, per la seua complexitat, distribució, separació física dels seus elements o números d'usuaris, es necessite de personal addicional per a dur a terme les funcions del Responsable de Seguretat de la Informació, es podran designar quants responsables de Seguretat de la Informació Delegats es consideren necessaris.

b) Es designarà com a responsables de Seguretat de la Informació delegats a funcionaris, que seran nomenats, per resolució administrativa, a proposta del Responsable de Seguretat de la Informació. La responsabilitat final continua recaient sobre el Responsable de Seguretat de la Informació.

c) Els delegats es faran càrrec, en el seu àmbit, de totes aquelles funcions que li siguen delegades pel Responsable de la Seguretat de la Informació. Cada delegat tindrà una dependència funcional directa del Responsable de la Seguretat de la Informació, que és a qui informa.

*Article 12. Responsable de Seguretat dels Fitxers de Dades de Caràcter Personal*

1. El Responsable de Seguretat dels Fitxers de Dades de Caràcter Personal té la missió, dins del seu àmbit de competència, de coordinar i controlar les mesures de seguretat aplicables sobre els fitxers de dades de caràcter personal.

2. Se designa Responsable de Seguretat dels Fitxers de Dades de Caràcter Personal de cada conselleria o entitat autónoma dependent, a la persona titular de l'órgan a què corresponguen les funcions establides en l'article 73.2 de la Llei del Consell en cada conselleria i de l'órgan de caràcter directiu que tinga atribuïdes les competències sobre els servicis generals de cada entitat autónoma.

3. Les funcions principals són les següents:

a) Coordinar i controlar les mesures de seguretat definides en el document de seguretat, aplicables als fitxers automatitzats i no automatitzats, detallades en els articles 89 al 114 del Reial Decret 1720/2007, de 21 de desembre, pel qual s'aprova el Reglament de Desplegament de la LOPD.

b) Informar al Responsable dels Fitxers de Dades de Caràcter Personal d'aquells fets rellevants relacionats amb les mesures de seguretat definides en el document de seguretat, amb la periodicitat i en resposta als esdeveniments que s'establisquen.

*Article 13. Responsable del Sistema*

1. El Responsable del Sistema té la missió de desenrotllar, operar i mantindre el sistema d'informació durant tot el seu cicle de vida, de les seues especificacions, instal·lacions i verificació del seu funcionament correcte.

2. Es designa Responsable del Sistema a la persona titular de la subdirecció general competent en matèria d'infraestructures de tecnologies de la informació.

3. Les funcions principals són les següents:

a) Definir i mantindre la infraestructura i sistema de gestió del sistema d'informació establint els criteris d'ús i els servicis disponibles en este.

b) Implantar les mesures per a garantir la seguretat informàtica dels sistemes d'informació.

c) Acordar la suspensió del maneig d'una certa informació o la prestació d'un cert servici, si és informat de deficiències greus de seguretat que pogueren afectar la satisfacció dels requisits establits.

d) Aplicar els procediments operatius de seguretat elaborats i aprovats pel Responsable de Seguretat.

e) Monitoritzar l'estat de la seguretat dels sistemes d'informació, i informar periódicament, davant d'incidents de seguretat rellevants, al Responsable de Seguretat de la Informació.

f) Elaborar els plans de continuïtat del sistema, que seran aprovats pel Comité de Seguretat de la Informació.

g) Realitzar exercicis i proves periódiques dels plans de continuïtat del sistema per a mantindre actualitzats i verificar que són efectius.

h) En el cas que ocórreguen incidents de seguretat de la informació:

1r. Planificar la implantació de les salvaguardes en el sistema.

2n. Executar el pla de seguretat aprovat.

i) Nomenar els administradors de la Seguretat del Sistema.

j) Implantar les mesures de seguretat definides en el document de seguretat, aplicables als fitxers automatitzats, detallades en els articles 93 al 104 del Reial Decret 1720/2007, de 21 de desembre, pel qual s'aprova el Reglament de Desplegament de la LOPD.

4. Delegació de funcions:

a) En determinats sistemes d'informació que, per la seua complexitat, distribució, separació física dels seus elements o números d'usuaris, es necessite de personal addicional per a dur a terme les funcions del Responsable del Sistema podrà designar quants responsables del Sistema delegats considere necessaris.

b) Es designarà com a responsables del Sistema delegats a funcionaris, que seran nomenats, per resolució administrativa, a proposta del Responsable del Sistema. La responsabilitat final continua recaient sobre el Responsable del Sistema.

c) Els delegats es faran càrrec, en el seu àmbit, de totes aquelles funcions que delegue el Responsable del Sistema.

d) Cada delegat tindrà una dependència funcional directa del Responsable del Sistema, que és a qui informa.

*Article 14. Administradors de la Seguretat del Sistema*

1. Els administradors de la Seguretat del Sistema tenen la missió de la implementació, gestió i manteniment de les mesures de seguretat aplicables en el sistema d'informació.

2. Es designarà com a administradors de la Seguretat del Sistema a funcionaris que seran nomenats, per resolució administrativa, a proposta del Responsable del Sistema.

3. Las funcions principals són les següents:

a) Implementar, gestionar i mantindre les mesures de seguretat aplicables al sistema d'informació.

b) Assegurar que els controls de seguretat establits es complixen estrictament.

c) Aplicar als sistemes, usuaris i altres actius i recursos relacionats amb este, tant interns com externs, els procediments operatius de seguretat i els mecanismes i servicis de seguretat requerits.

d) Assegurar que són aplicats els procediments aprovats per a manejar els sistemes d'informació i els mecanismes i servicis de seguretat requerits.

e) Aprovar els canvis en la configuració vigent del sistema d'informació, i garantir que seguisquen operatius els mecanismes i servicis de seguretat habilitats.

f) Informar als responsables de la Seguretat i del Sistema de qualsevol anomalia, compromís o vulnerabilitat relacionada amb la seguretat.

g) Monitoritzar l'estat de la seguretat del sistema.

3.1. Quant a la gestió de projectes informàtics:

a) Implementar les directrius per a considerar la seguretat de la informació durant tot el cicle de vida dels actius i processos: especificació, arquitectura, desenrotllament, operació i canvis.

b) En relació amb el desenrotllament d'aplicacions, assegurar que la traçabilitat, pistes d'auditoria i altres registres de seguretat requerits es troben habilitats i registren amb la freqüència desitjada, d'acord amb la política de seguretat establida per l'organització.

3.2. Quant als llocs de treball:

a) Gestionar, configurar i actualitzar els equips i les aplicacions en què es basen els mecanismes i servicis de seguretat del sistema d'informació.

b) Supervisar les instal·lacions dels equips i les aplicacions, les seues modificacions i millores per a assegurar que la seguretat no està compromesa.

3.3. En el cas que ocórreguen incidents de seguretat de la informació:

a) Dur a terme el registre, comptabilitat i gestió dels incidents de seguretat en els sistemes sota la seua responsabilitat.

b) Executar el pla de seguretat aprovat.

c) Aïllar l'incident per a evitar la propagació a elements aliens a la situació de risc.

d) Prendre decisions a curt termini si la informació s'ha vist compromesa de tal forma que poguera tindre conseqüències greus.

e) Assegurar la integritat dels elements crítics del sistema si s'ha vist afectada la disponibilitat d'estos.

f) Mantindre i recuperar la informació emmagatzemada pel sistema i els seus servicis associats.

g) Investigar l'incident: determinar el mode, els mitjans, els motius i l'origen de l'incident.

*Article 15. Administradors de la Seguretat dels Fitxers de Dades de Caràcter Personal*

1. Els administradors de la Seguretat dels Fitxers de Dades de Caràcter Personal tenen com a missió l'execució d'una sèrie de tasques que, sent responsabilitat del Responsable dels Fitxers de Dades de Caràcter Personal, les tenen delegades i així consten en el corresponent document de seguretat de protecció de dades.

2. Es designarà com a administradors de la Seguretat dels Fitxers de Dades de Caràcter Personal a funcionaris, que seran nomenats, per resolució administrativa, pel Responsable dels Fitxers de Dades de Caràcter Personal corresponent.

3. Las funcions principals, són les següents:

a) Mantindre el document de seguretat en tot moment actualitzat i adequat a les disposicions vigents.

b) Exercir les funcions de control o autoritzacions.

c) Gestionar l'exercici dels drets d'accés, rectificació, cancel·lació i oposició.

d) Tramitar la publicació en el *Diari Oficial de la Comunitat Valenciana*  de l'oportuna disposició de creació del fitxer. Així com la notificació dels fitxers de dades personals que es creen al Registre General de Protecció de Dades de l'Agència Espanyola de Protecció de Dades, i de la mateixa manera les seues modificacions rellevants o la seua eliminació.

e) Coordinar l'execució dels procediments d'actuació definits per a garantir el nivell de seguretat exigit.

f) Gestionar el registre d'incidències.

g) Gestionar la relació actualitzada d'usuaris i perfils d'usuaris, i els accessos autoritzats per a cada un d'estos.

h) Gestionar el registre d'entrada i eixida de suports i documents, i de les seues autoritzacions.

i) Implantar les mesures de seguretat definides en el document de seguretat, aplicables als fitxers no automatitzats, detallades en els articles 105 al 114 del Reial Decret 1720/2007, de 21 de desembre, pel qual s'aprova el Reglament de Desplegament de la LOPD.

j) Qualsevol una altra obligació que li delegue el Responsable dels Fitxers de Dades de Caràcter Personal.

DISPOSICIÓ DEROGATÒRIA

*Única. Derogació normativa*

Queda derogat expressament el capítol III del títol I (articles 10 al 13), així com totes les referències al Registre de Fitxers Informatitzats, del Decret 96/1998, de 6 de juliol, del Consell, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'Administració de la Generalitat. Així mateix queden derogades totes aquelles disposicions del mateix rang o d'un rang inferior que s'oposen o contradiguen al que disposa este decret.

DISPOSICIONS FINALS

*Primera. Nomenaments*

S'habilita l'órgan directiu amb competència en tecnologies de la informació per als nomenaments previstos en este decret, excepte el nomenament dels administradors de la Seguretat dels Fitxers de Dades de Caràcter Personal.

*Segona. Entrada en vigor*

Este decret entrarà en vigor l'endemà de la seua publicació en el *Diari Oficial de la Comunitat Valenciana*.

Morella, 24 d'agost de 2012

El president de la Generalitat,

ALBERTO FABRA PART

El conseller d'Hisenda i Administració Pública,

JOSÉ MANUEL VELA BARGUES

ANNEX

Glossari de termes

ACTIU: component o funcionalitat d'un sistema d'informació susceptible de ser atacat deliberada o accidentalment amb conseqüències per a l'organització. Inclou: informació, dades, servicis, aplicacions, equips, comunicacions, recursos administratius, recursos físics i recursos humans.

ANÀLISI DE RISCOS: utilització sistemàtica de la informació disponible per a identificar perills i estimar els riscos.

AUDITORIA DE LA SEGURETAT: revisió i examen independents dels registres i activitats del sistema per a verificar la idoneïtat dels controls del sistema, assegurar que es complixen la política de seguretat i els procediments operatius establits, detectar les infraccions de la seguretat i recomanar modificacions apropiades dels controls, de la política i dels procediments.

CATEGORIA D'UN SISTEMA: és un nivell, dins de l'escala bàsica-mitjana-alta, amb el qual s'adjectiva un sistema a fi de seleccionar les mesures de seguretat necessàries per a este. La categoria del sistema recull la visió holística del conjunt d'actius com un tot harmónic, orientat a la prestació d'uns servicis.

CODI TIPUS: codi de bona pràctica professional en tractament de dades de caràcter personal, on s'establixen les condicions d'organització, règim de funcionament, procediments aplicables, normes de seguretat de l'entorn, programes o equips, obligacions dels implicats en el tractament, així com les garanties, en el seu àmbit, per a l'exercici dels drets.

CONFIDENCIALITAT: propietat o característica consistent en què la informació ni es posa a disposició, ni es revela a individus, entitats o processos no autoritzats.

DADES DE CARÀCTER PERSONAL: qualsevol informació numèrica, alfabètica, gràfica, fotogràfica, acústica o de qualsevol altre tipus concernent a persones físiques identificades o identificables.

DISPONIBILITAT: propietat o característica dels actius consistent en què les entitats o processos autoritzats tenen accés a estos quan ho requerixen.

ENCARREGAT DEL TRACTAMENT: la persona física o jurídica, pública o privada, o órgan administratiu que, només o conjuntament amb altres, tracte dades personals per compte del responsable del tractament o del responsable del fitxer, com a conseqüència de l'existència d'una relació jurídica que el vincula amb este i delimita l'àmbit de la seua actuació per a la prestació d'un servici. Podran ser també encarregats del tractament els ens sense personalitat jurídica que actuen en el tràfic com a subjectes diferenciats.

FITXER NO AUTOMATITZAT: tot conjunt de dades de caràcter personal organitzat de forma no automatitzada i estructurat d'acord amb criteris específics relatius a persones físiques, que permeten accedir sense esforços desproporcionats a les seues dades personals, ja siga aquell centralitzat, descentralitzat o repartit de forma funcional o geogràfica.

GESTIÓ D'INCIDENTS: pla d'acció per a atendre les incidències que ocórreguen. A més de resoldre-les, ha d'incorporar mesures d'exercici que permeten conéixer la qualitat del sistema de protecció i detectar tendències abans que es convertisquen en grans problemes.

INCIDÈNCIA: qualsevol anomalia que afecte o poguera afectar la seguretat de les dades.

INTEGRITAT: propietat o característica consistent en què l'actiu d'informació no ha sigut alterat de manera no autoritzada.

MESURES DE SEGURETAT: conjunt de disposicions encaminades a protegir-se dels riscos possibles sobre el sistema d'informació, a fi d'assegurar els seus objectius de seguretat. Pot tractar-se de mesures de prevenció, de dissuasió, de protecció, de detecció i reacció, o de recuperació.

POLÍTICA DE SEGURETAT: conjunt de directrius plasmades en document escrit, que regixen la forma en què una organització gestiona i protegix la informació i els servicis que considera crítics.

RESPONSABLE DE SEGURETAT: en l'àmbit de la protecció de dades de caràcter personal, persona o persones a qui el responsable del fitxer ha assignat formalment la funció de coordinar i controlar les mesures de seguretat aplicables.

RESPONSABLE DEL FITXER O DEL TRACTAMENT: persona física o jurídica, de naturalesa pública o privada, o órgan administratiu, que sol o conjuntament amb altres decidisca sobre la finalitat, contingut i ús del tractament, encara que no ho realitzara materialment. Podran ser també responsables del fitxer o del tractament els ens sense personalitat jurídica que actuen en el tràfic com a subjectes diferenciats.

RISC: estimació del grau d'exposició a què una amenaça es materialitze sobre un o més actius causant danys o perjuís a l'organització.

SISTEMA DE GESTIÓ DE LA SEGURETAT DE LA INFORMACIÓ (SGSI): sistema de gestió que, basat en l'estudi dels riscos, s'establix per a crear, implementar, fer funcionar, supervisar, revisar, mantindre i millorar la seguretat de la informació. El sistema de gestió inclou l'estructura organitzativa, les polítiques, les activitats de planificació, les responsabilitats, les pràctiques, els procediments, els processos i els recursos.

SISTEMA D'INFORMACIÓ: conjunt organitzat de recursos perquè la informació es puga recollir, emmagatzemar, processar o tractar, mantindre, usar, compartir, distribuir, posar a disposició, presentar o transmetre.

TRAÇABILITAT: propietat o característica consistent en què les actuacions d'una entitat poden ser imputades exclusivament a esta entitat.

VULNERABILITAT: una debilitat que pot ser aprofitada per una amenaça.

**[1]**  L'article 2 es modifica per la disposició final segona del [**Decret 3/2019, de 18 de gener, del Consell**](https://dogv.gva.es/va/eli/es-vc/d/2019/01/18/3), d'aprovació de l'Estatut de l'Agència Tributària Valenciana (DOGV núm. 8478 de 04.02.2019).


Còpia Permalink ELI